Négyes lóhere
Első levél.

UJ EXCELLENCIÁS ÚR.

Te meg őszre vesztél neki
  Drágalátos kutyatej?
Most virítasz, amikor már
  A virágnak hullni kell?

»Hja! de ha más is virágzik,
  Az ördög se néz reám,
Igy pedig ki megszagoljon,
  Majd akad bolond talán!«

       Második levél.

PECSOVICS VADÁSZ.

Csóka szállt a kenderföldre,
  S kivájkálta a magot;
Ne bántsd! a kender neked még
  Tehet jó szolgálatot.

Nyers fickó lőtt a csókára,
  Lődd meg, öcsém, ha lehet!
Neked még a csóka egyszer
  Rosz szolgálatot tehet!

    Harmadik levél.
    RÉGI DOLOG.

Csak soh'sem hall jót az ember!
  Azt mondják imitt amott:
Hogy ezentul már vehetnek
  Feleséget a papok,

Feleséget? ez nem ujság
  Mit csudálni kellene,
Hanem hogy tán már ezentul
  Meg is esküsznek vele.

          Negyedik levél.

EGY VALÓSÁGOS MAGYAR GRÓF.

Bécsben szülték a világra,
  Párizsban növelkedett;
Londonbul nősült, a guta
  Nápolyban ütötte meg.

S hazájának semmi sem jut?
  Ah, dehogy nem! - majd haza-
Hozzák méltóságos bélit,
  Melyet e föld hizlala.
Versek